© Георги Кожухаров

Бившият премиер и лидер на БСП Сергей Станишев обяви, че не е знаел какви заплати са получавани в държавното дружество "Информационно обслужване" и научил това от вестниците. В същото време той посочи, че данните, изнесени за възнагражденията в дружеството, са неверни. Това стана в предаването "Нека говорят" на Би Ти Ви, което е първата телевизионна изява на Станишев след като сдаде властта.

Станишев съобщи, че е направил проверка, според данните от която председателят на управителния съвет на дружеството е получил през 2008 г. общо 26 хил. лв. заплата, а през 2009 г. - нищо. Членовете на управителния и надзорния съвет получават по закон между 2 и 5 средни заплати за дружеството, каза Станишев и добави, че служителите в него са висококвалифицирани специалисти от ИТ сектора. Той допълни все пак, че възнагражденията във фирмата са били по-високи, отколкото неговото като премиер, което е било под 3 хил. лв.

Шеф на управителния съвет на "Информационно обслужване" до края на юли беше съветникът на Станишев Азер Меликов, който нашумя покрай окрай предизборни реклами срещу Бойко Борисов. Наскоро премиерът съобщи, че членовете на ръководството на държавната фирма са получавали между 7 хил. и 11 хил. лв. месечно.

По думите на Станишев обаче проверката във фирмата била поискана от Държавния финансов контрол още преди изборите.

Бившият премиер посочи още, че в медиите се публикуват много непроверени неща, а изявленията на членовете на сегашния кабинет се приемат безкритично. Той нарече безумия твърденията, че предишното правителство е похарчило много пари в последните дни на управлението, както твърди лидерът на СДС Мартин Димитров. " Никакви извънредни разходи след изборите от бюджетни пари не са правени", каза Станишев.

Не знам какво се случва в ДАНС сега, каза Станишев. По повод интервюто на доскорошния съветник в агенцията Алексей Петров в "Труд", в което се твърди за доклад с данни за корумпирани бивши министри, Станишев посочи, че именно той е създал ДАНС, за да се противопостави на корупцията по високите етажи. В ДАНС са правени проверки на всички сигнали по отношение на министри, зам.-министри и шефове на агенции, каза бившият премиер. Той повтори обявеното по-рано днес от пресцентъра на БСП, че на него такъв доклад не му е бил представян. "Може би новото ръководство на ДАНС да е представило," каза той.